text: РЕГЛАМЕНТ (ЕС) № 1210/2014 НА СЪВЕТА
  от 16 октомври 2014 година
  за разпределяне на възможностите за риболов по Протокола за определяне на възможностите за риболов и на финансовото съдействие, предвидени в Споразумението за партньорство в областта на рибарството между Европейската общност и Република Гвинея Бисау
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 43, параграф 3 от него,
  като взе предвид предложението на Европейската комисия,
  като има предвид, че:
  (1)
  На 17 март 2008 г. Съветът одобри с Регламент (ЕО) № 241/2008 (1) сключването на Споразумението за партньорство в областта на рибарството между Европейската общност и Република Гвинея-Бисау (наричано по-долу „споразумението“).
  (2)
  На 10 февруари 2012 г. бе парафиран нов протокол към споразумението (наричан по-долу „протоколът“). Протоколът предоставя на корабите на Съюза възможности за риболов във водите, върху които Република Гвинея Бисау има суверенитет или упражнява юрисдикция по отношение на риболова.
  (3)
  На 16 октомври 2014 г. Съветът прие Решение 2014/782/ЕС (2) за подписване и временно прилагане на протокола.
  (4)
  Следва да се определи методът за разпределяне на възможностите за риболов между държавите членки за срока на прилагане на протокола.
  (5)
  Ако се установи, че възможностите за риболов, предоставени на Съюза с протокола, не са използвани напълно, Комисията уведомява съответните държави членки в съответствие с Регламент (ЕО) № 1006/2008 на Съвета (3). Липсата на отговор в рамките на определения от Съвета срок се счита за потвърждение, че корабите на съответната държава членка не използват напълно възможностите си за риболов в дадения период. Този срок следва да бъде определен.
  (6)
  С цел да се осигури непрекъснатост на риболовните дейности на корабите на Съюза е предвидено протоколът да се прилага от страните временно от датата на подписването му. Поради това настоящият регламент следва да се прилага от датата на подписване на протокола,
  ПРИЕ НАСТОЯЩИЯ РЕГЛАМЕНТ:
  Член 1
  1. Възможностите за риболов, определени с Протокола за определяне на възможностите за риболов и на финансовото съдействие, предвидени в Споразумението за партньорство в областта на рибарството между Европейската общност и Република Гвинея Бисау (наричан по-долу „протоколът“), се разпределят между държавите членки, както следва:
  а)
  траулери с дълбоко замразяване за улов на скариди:
  Испания
  2 500 БРТ
  Гърция
  140 БРТ
  Португалия
  1 060 БРТ
  б)
  траулери с дълбоко замразяване за улов на риба и главоноги мекотели:
  Испания
  2 900 БРТ
  Италия
  375 БРТ
  Гърция
  225 БРТ
  в)
  сейнери с дълбоко замразяване за улов на риба тон и кораби с парагади:
  Испания
  14 кораба
  Франция
  12 кораба
  Португалия
  2 кораба
  г)
  кораби за улов на риба тон с въдици:
  Испания
  9 кораба
  Франция
  3 кораба
  2. Регламент (ЕО) № 1006/2008 се прилага, без да се засяга споразумението.
  3. Ако заявленията за разрешения за риболов от посочените в параграф 1 държави членки не изчерпват всички възможности за риболов, определени в протокола, Комисията разглежда заявления за разрешения за риболов от всяка друга държава членка в съответствие с член 10 от Регламент (ЕО) № 1006/2008.
  4. Срокът по член 10, параграф 1 от Регламент (ЕО) № 1006/2008, в който държавите членки трябва да потвърдят, че не използват напълно възможностите за риболов, които са им предоставени съгласно споразумението, се определя на десет работни дни, считано от датата, на която Комисията им е изпратила посочената информация.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Прилага се от датата на подписване на протокола.
  Настоящият регламент е задължителен в своята цялост и се прилага пряко във всички държави членки.
  Съставено в Люксембург на 16 октомври 2014 година.